ตลาดหุ้นเอเชียเขียวสลับแดง วิตกเศรษฐกิจโลกชะลอตัวหลัง IMF ลดคาดการณ์ GDP สู่ระดับ 3.3%
ตลาดหุ้นเอเชียเขียวสลับแดง วิตกเศรษฐกิจโลกชะลอตัวหลัง IMF ลดคาดการณ์ GDP สู่ระดับ 3.3%
12 เม.ย. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้าวันนี้ เนื่องจากนักลงทุนยังคงมีความวิตกกังวลเกี่ยวกับการชะลอตัวของเศรษฐกิจโลก แต่ในขณะเดียวกันก็มีความหวังกับการเจรจาการค้าระหว่างสหรัฐกับจีน
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,782.35 จุด เพิ่มขึ้น 70.97 จุด, +0.33%
ดัชนี SSE Composite ตลาดหุ้นจีนเปิดวันนี้ที่ 3,184.86 จุด ลดลง 5.10 จุด, -0.16%
ดัชนี HSI ตลาดหุ้นฮ่องกงเปิดวันนี้ที่ 29,806.35 จุด ลดลง 33.10 จุด, -0.11%
ดัชนี TAIEX ตลาดหุ้นไต้หวันเปิดวันนี้ที่ 10,820.94 จุด เพิ่มขึ้น 12.17 จุด, +0.11%
ดัชนี KOSPI ตลาดหุ้นเกาหลีใต้เปิดวันนี้ที่ 2,221.10 จุด ลดลง 3.34 จุด, -0.15%
ดัชนี FTSE STI ตลาดหุ้นสิงคโปร์เปิดวันนี้ที่ 3,330.64 จุด ลดลง 0.18 จุด, -0.01%
ดัชนี FBMKLCI ตลาดหุ้นมาเลเซียเปิดวันนี้ที่ 1,624.53 จุด เพิ่มขึ้น 0.30 จุด, +0.02%
ด้านนักลงทุนวิตกกังวลเกี่ยวกับแนวโน้มเศรษฐกิจโลก หลังจากกองทุนการเงินระหว่างประเทศ (IMF) ได้ปรับลดตัวเลขคาดการณ์การขยายตัวของเศรษฐกิจโลกในปีนี้ลงสู่ระดับ 3.3% จากระดับ 3.5% พร้อมกับเตือนถึงความเสี่ยงที่อังกฤษจะแยกตัวออกจากสหภาพยุโรป (Brexit) โดยไม่มีการทำข้อตกลง และผลกระทบจากความขัดแย้งทางการค้าระหว่างสหรัฐและประเทศคู่ค้า
อย่างไรก็ดี นักลงทุนมีมุมมองบวกเกี่ยวกับการเจรจาการค้าระหว่างสหรัฐกับจีน หลังจากที่นายสตีเวน มนูชิน รมว.คลังสหรัฐ เปิดเผยว่า การเจรจาการค้าระหว่างสหรัฐกับจีนยังคงมีความคืบหน้า และทั้งสองฝ่ายเห็นพ้องกันเกี่ยวกับการจัดตั้งกลไกในการบังคับใช้ข้อตกลงที่ทั้งสองฝ่ายบรรลุ นอกจากนี้ นายมนูชินกล่าวว่าการหารือกับนายหลิว เหอ รองนายกรัฐมนตรีจีน เป็นไปด้วยดี